**OŠ Vransko̶̶ Tabor, OE Vrtec Tabor**

**Mateja Jezernik, dipl. vzg.**

**Kompost kot igra**

**Compost as a game**

**POVZETEK:** V literaturi zelo pogosto zasledimo, da je kompost srce vrta. Besede so nam ljube in v Vrtcu Tabor se priprave komposta lotimo s posebno skrbnostjo. V kompostnik poleg organskih odpadkov z igrišča damo tudi biodinamične preparate, ki **ščitijo in krepijo rastline.**

**ABSTRACT:** We often find in the writings that the compost is the heart of a kindergarten. We adore these words therefore in kindergarten Tabor we take a special care with preparing the compost. Besides organic waste from the playground we add biodynamical preparations. Biodynamical preparations protect and strengthen the plants and along with the compost permanently revive soil.

**KLJUČNE BESEDE: kompost, biodinamični preparati, otroci**

**KEY WORDS: compost, biodynamical preparations, children**

**LEKTOR:** Branka Jančar, prof. slov. j.

**UVOD**

Vrtnarjenje zahteva skrbnost tako pri obdelovanju gredic kot njeni pripravi. Poleg skrbnosti potrebujemo še veliko dobre volje, nežnosti in veselja do dela na zemlji. Vsa narava (semena, rastline) to občuti in nam vrača z enakim zagonom in ljubeznijo. Poleg ljubezni pa v Vrtcu Tabor dodajamo tudi kozmično energijo skozi biodinamične preparate v kompostu.

**KOMPOST**

**Kompost je nujno potreben element v ekološkem vrtu. S kompostiranjem organskih odpadkov, ki nastanejo v kuhinji in na vrtu, poskrbimo, da se hranila ne izgubljajo, ampak krožijo.** Priprave komposta se lotimo zaradi uporabe pri dognojevanju visokih gred in učinkovite porabe bioloških odpadkov. Naše izkušnje kažejo, da je to eden izmed zelo pričakovanih dogodkov, pri katerem sodelujejo vsi oddelki. Nalagamo seveda sproti in skozi vse leto, a ob koncu oktobra ali novembra ga dokončamo s še zadnjimi odpadlimi listi.

**Sestavljanje komposta**

Kup začnemo s plastjo vej, običajno jih dobimo pri spomladanskem rezu drevja, ki služijo za drenažo. Sledi nalaganje plasti. V kolikor je mogoče nalagamo plasti mokrih odpadkov (pokošena trava, odmrli ostanki rastlin) in suhih (suho listje). Pomembno je, da je razmerje približno enako. Če je preveč suhih odpadkov, se na kompostu ne dogaja nič, če pa je plast preveč mokra, pa kup gnije. Najdebelejša plast je pokošena trava, ki na kupu začne gniti. Nam jo hišnik pokosi tako, da jo kasneje sami pograbimo in damo na kompost. Vsaj delno posušena trava bo težave gnitja rešila, otroci pa bodo z veseljem sodelovali pri grabljenju in nalaganju na samokolnico. Tako naredimo tudi kompromis med suhim in mokrim delom komposta. Največ suhe snovi je jeseni v obliki listja. Mi težavo rešimo tako, da dodamo svež konjski gnoj. Otroci v dopoldnevu tako hkrati na kompost vozijo listje in gnoj. Gnoj dobimo na najbližji kmetiji, kjer nam ga z veseljem pripravijo. Ta dan prinesemo tudi slamo, ki jo dodamo čisto na koncu, da kompost pokrijemo. Lahko bi bilo tudi seno. Preden pa kompost odenemo, dodamo biodinamične preparate ali zaklad, kot ga imenuje ga. Damijana Lukman, ki preparate deli z nami.

Slika 1: Priprava komposta

**Življenje mikroorganizmov v kompostu**

Kompostiranje poteka pod vplivom različnih vrst mikroorganizmov (bakterije, glive, aktinomicete), ki se neprenehoma prilagajajo okolju v kompostu. Deževniki so eni izmed najbolj pomembnih talnih organizmov. Prehranjujejo se z bakterijami, ki rastejo na ostankih razpadajoče biomase. Kompost in zemljo mešajo, zračijo z ustvarjanjem rovov in drobijo odmrlo biomaso, posledica tega pa je hitrejši razpad biomase in hitrejše kroženje hranil. V kompostniku največkrat najdemo kompostnega ali kalifornijskega deževnika (lat. Eisenia fetida). Deževnikov ne izpostavljamo soncu, saj so zanje sončni žarki smrtonosni, ker jim njihova nežna koža ne nudi zaščite. Hitro se izsušijo in umrejo. Deževniki vsak dan predelajo za svojo telesno težo prsti. (Komat, 2000)

Z otroki je nujno spoznati ta mali zvijajoči čudež, ki pripomore k hitrejši predelavi komposta. Prav tako jih je potrebno poučiti o njihovi občutljivosti na svetlobo. Opazimo, da so otroci pred 20 leti brez predsodkov prijemali deževnike, danes pa jih je potrebno zelo spodbujati. Pri tem razvijajo občutljivost in nežnost do živih bitij. Poskušajo razumeti, da vsa živa bitja čutijo, čeprav nam tega ne povedo. Otroku je dobro zmočiti dlani, ko se rokuje z deževnikom, saj se bo tako deževnik počutil mnogo bolje in tudi njegova koža se ne bo izsušila.

**BIODINAMIKA**

Biodinamika ni le sonaravni način kmetovanja, temveč tudi način življenja, življenjska filozofija. Biodinamika se nanaša na delo z energijami, ki ustvarjajo in vzdržujejo življenje. Beseda izhaja iz dveh grških besed; bios = življenje in dinamika = energija.   
**Zato v biodinamiki kmetija predstavlja organizem, katerega organi so njive, travniki, sadovnjaki, rastline, živali in človek, ki delujejo kot povezana celota.** (Vrhunc, M. 2011)

Ustanovitelj biodinamike je Rudolf Steiner, ki **velja za enega najvplivnejših in najbolj vsestranskih družbenih reformistov in inovatorjev 20. stoletja. Bil je filozof, pisatelj, literarni kritik, ezoterik, »oče antropozofije«, utemeljitelj waldorfske pedagogike, antropozofske medicine in začetnik biološko-dinamičnega kmetovanja. (Prav tam)**

V biodinamiki se za gnojenje, krepitev in zaščito rastlin uporabljajo različni preparati in pripravki iz naravnih sestavin. Rudolf Steiner je še pred Kmetijskim tečajem v Koberwitzu opozoril, da Zemlja umira in da je človekova naloga, da jo na novo oživlja. Zato v biodinamiki uporabljamo dve vrsti preparatov, in sicer preparate za škropljenje in kompostne preparate. Preparata za škropljenje sta gnoj iz roga in kremen iz roga. Oba preparata napolnimo v kravji rog. (Prav tam)

Slika 2 : Postavitev kompostnih preparatov

**Kompostni preparati**

Ker življenjske energije pritekajo iz kozmosa ob posredovanju planetov, ki življenjsko energijo prežamejo z ritmi, je Rudolf Steiner svetoval, da za oživljanje zemlje naredimo koncentrate življenjske energij, kot jih dobimo od planetov, in jih dodamo kompostu. S preparati cepljen kompost je kot polnovredna hrana vir zdravja naših rastlin in preko teh vir zdravja živali in človeka. (Vrhunc, M. 2011)

Za pripravo preparatov so rastline skrbno izbrane glede na energije katerega planeta znajo najbolje posredovati na Zemljo, saj so z njim najbolj povezane. (Prav tam)

Za pripravljanje kompostov uporabljamo vedno kot celoto vseh šest preparatov. Tako pripravljen zrel kompost bo na površinah, kjer ga trosimo, tla oživljal in procese harmoniziral. Predstavlja koncentrat vitalnih energij, s katerim uresničujemo pojem dr. Steinerja: gnojiti pomeni tla oživljati. Izjemoma uporabimo kompostne preparate tudi posamezno. (Prav tam)

Preparati so zreli spomladi, ko jih izkopljemo iz zemlje, osušimo in shranimo v posebne lesene zaboje, ki so obdani s šoto, da ne izgubijo svoje moči oz. da nanje ne delujejo druge sile.

**Rmanov preparat** (preparat 502) ~~prinaša~~ je reprodukcijska energija planeta Venere, ki prinaša svetlobo in krepi sile, ki oblikujejo cvetenje, eterična olja in barve. Pripravimo ga tako, da rmanove cvetove napolnimo v jelenov mehur, ga nekaj časa sušimo na soncu, potem pa za pol leta zakopljemo v zemljo. (Vrhunc, M. 2011)

**Kamilični preparat** (preparat 503) predstavlja reprodukcijske energije in toploto Merkurja, ki posreduje sile zdravja in stabilnost dušika. Posušene cvetove kamilice napolnimo v tanko črevo goveda in ga zakopljemo na Mihelovo (septembra) in ga izkopljemo spomladi. (Prav tam)

**Koprivov preparat** (preparat 504)prinaša energijo Sonca in v zemlji ureja procese železa in daje podporo vsem drugim preparatom. Preparat izdelujemo iz velike pekoče koprive, ki ga zakopljemo v zemljo za celo leto. Na kompostnem kupu ga damo v sredino, zaporedje ostalih, ki so na vogalih, ni pomembno. (Prav tam)

**Preparat iz hrastovega lubja** (preparat 505) prinaša v sile vitalnosti planeta Marsa. Preko komposta tla harmonizira in preprečuje bolezni, ki utegnejo nastati zaradi preveč bujne rasti. Preparat izdelujemo iz grobega zunanjega lubja pecljatega hrasta, ki ga zmeljemo in z njim napolnimo lobanjo živali ter zakopljemo na Mihelovo. (Prav tam)

**Regratov preparat** (preparat 506) je koncentrat sil vitalnosti planeta Jupitra. Za preparat potrebujemo cvetje regrata, ki ga posušimo in z njim napolnimo kravji oporek, mezenterij, zakopljemo kot ostale preparate. (Prav tam)

Vse preparate damo v glineno kroglo in vstavimo v kompost.

**Baldrijanov preparat** (preparat 507) je koncentrat sil Saturna, ki oddaja sile vitalnosti in deluje s toploto. Preparat izdelujemo iz cvetov pravega baldrijana, ki ga naberemo zgodaj zjutraj in iz njega stisnemo sok, ki ga nalijemo v stekleničke in shranimo v temnem hladnem prostoru. Po šestih mesecih je preparat zrel. Pripravimo ga tako, da vzamemo mlačno vodo, ki ji dodamo nekaj kapljic baldrijanovega preparata na vsak liter; močno mešamo 15 minut, nekaj časa v eno, nekaj časa v drugo smer in uporabimo takoj. (Prav tam)

Najmlajši, ki še ne sodelujejo pri grabljenju, pripravijo glinene krogle, kamor naredimo luknjice in vanje damo preparat. Za preparat iz koprive potrebujemo nekoliko večjo kroglo. Baldrijan pripravimo v deževnici, ki smo jo predhodno malo pogreli. Otroci mešajo izmenično in se trudijo ustvariti lijak na sredini posode. Zelo zabavno početje z vodo pa zaključimo tako, da vodo poškropimo po kompostu. Otroci tako spoznajo enega od načinov priprave komposta.

Slika 3: Mešanje preparata z baldrijanom

**ZAKLJUČEK**

Delo s preparati se zdi zelo zapleteno, a ni, če se povežeš z ljudmi, ki s srcem pripravljajo preparate in radi delijo znanje. Nam je v pomoč Ajda Štajerska, kjer člani skupaj pripravljajo preparate in so jih pripravljeni za otroke tudi deliti. V Vrtcu Tabor sodelujemo s kmetijo Lukman, kjer so preparati tudi shranjeni in so nam dostopni. Priprave komposta se lotimo vsi oddelki, kjer v poznih jesenskih dneh poberemo še zadnje liste in družno pripravimo kompost. Otrokom nudi veliko zabave tlačenje listja in lopatanje gnoja iz samokolnice na kompost. Tudi predsodki o smrdečem gnoju postanejo uganka, ko povonjajo spomladi svež kompost in z njim obogatijo gredice. Tako sistematično komposta ne pripravljamo že od nekdaj, ampak zadnja tri leta. Otroci, ki sodelujejo že vsa leta, se neverjetno zanimajo za pripravo in zelo radi sodelujejo. Običajno pri pripravi preparatov sodelujejo najstarejši otroci, saj mlajši že odidejo na kosilo, in tako doživijo skrivnost kompostiranja s preparati še bolj individualno. Radi vonjajo, tipajo in pri tem ugibajo, če vonj prepoznajo in na kaj jih spominja. Otroci spoznajo, da je priprava komposta zabavna naloga, ki nam zelo izboljša kakovost tal. Zdrava tla, ki so polna hranil, pa so osnova uspešnega vrtnarjenja. Lahko bi rekli, da se vse začne in konča na kompostu.

LITERATURA

* Jošar, J. 2015. Ekološko vrtnarjenje za vsakogar. Ljubljana: Mladinska knjiga
* Vrhunc, Meta. 2011. Biološko-dinamični preparati*.* Vrzdenec: Založba Ajda
* Komat, A. 2000. V zrcalu narave. Domžale: Samozaložba
* Vrhunc, M. 2011. Blagovna znamka Demeter, <http://www.demeter.si/> 19.2.2019